text: সুরমানিউজ টুয়েন্টিফোর ডটকম | জার্মানিতে করোনার ছোবলে বাংলাদেশি, চরম উদ্বিগ্ন প্রবাসীরা
  প্রকাশিত হয়েছে : ৫:৩৬:০৮,অপরাহ্ন ২৯ মার্চ ২০২০
  জার্মানিতে পাঁচ বাংলাদেশি করোনায় আক্রান্ত হয়েছেন বলে নিশ্চিত করেছেন দেশটিতে নিযুক্ত বাংলাদেশের রাষ্ট্রদূত ইমতিয়াজ আহমেদ। তবে পারিবারিক সূত্রে মোট ১৫ জন আক্রান্ত হওয়ার খবর পাওয়া গেছে। এতে চরম উদ্বেগ দেখা দিয়েছে বাংলাদেশি কমিউনিটিতে। দেশটিতে এখন পর্যন্ত মারা গেছেন ৪৩৩ জন, আক্রান্তের সংখ্যা সাড়ে ৫৭ হাজারের বেশি।
  এতদিন ধরে প্রবাসী বাংলাদেশিদের করোনায় আক্রান্তের খবর না এলেও এবার জার্মানিতে প্রবাসীদের আক্রান্তের খবরে সমবেদনা জানিয়েছেন দেশটিতে নিযুক্ত বাংলাদেশের রাষ্ট্রদূত ইমতিয়াজ আহমেদ। তিনি সব প্রবাসী বাংলাদেশিকে দেশে না যাওয়ার এবং ঘরে থাকার আহবান জানিয়েছেন।
  তিনি বলেন, এ মুহূর্তে সরকারের বেঁধে দেয়া যে স্বাস্থ্যবিধি আছে তা সবাইকে মানতে হবে এবং সবাইকে সচেতন হতে হবে।
  জার্মানির ১৬ অঙ্গরাজ্যের মধ্যে যে অঙ্গরাজ্যে মানুষ সবচেয়ে বেশি মারা গেছে সেটি হলো নর্দারহেইন ওয়েস্টফালেন। দ্বিতীয় যে অঙ্গরাজ্যে বেশি মানুষ মারা গেছে সেটি হলো বাডেন উঠেনবার্গ। আর তৃতীয় অঙ্গরাজ্য হচ্ছে বাভারিয়া।
  এদিকে বার্লিনে এখন পর্যন্ত আক্রান্তের সংখ্যা ২০০ ছাড়িয়ে গেছে। এমন পরিস্থিতিতে কঠোর বিধিনিষেধ আরোপের চিন্তাভাবনা করছে জার্মান সরকার। ১৫ দিনের কোয়ারেন্টাইনে থাকা জার্মানির চ্যান্সেলর এঞ্জেলা মার্কেল জনগণকে ধৈর্যের সঙ্গে পরিস্থিতি মোকাবিলার আহবান জানিয়েছেন। মধ্য ইউরোপের সবচেয়ে শক্তিশালী দেশ জার্মানিতে ৮৫ মিলিয়ন মানুষের বসবাস। আর এই দেশটিতে বসবাস করছেন ২০ হাজারের বেশি প্রবাসী বাংলাদেশি।